钦定古今图书集成/明伦汇编/宫闱典/第003卷 > 荆川稗篇 > 《后妃传叙》唐·书
## 钦定古今图书集成/明伦汇编/宫闱典/第003卷 > 荆川稗篇 > 《后妃传叙》唐·书

唐制，皇后而下有贵妃、淑妃、德妃、贤妃，是为夫人；昭
仪、昭容、昭媛、修仪、修容、修媛、充仪、充容、充媛，是为九
嫔；婕妤、美人、才人各九，合二十七，是代世妇；宝林、御
女、采女各二十七，合八十一，是代御妻。自馀六尚分
典乘舆服御，皆有员次，后世改复不常。开元时以后下复有四妃，非是，乃置惠丽华三妃、六仪、四美人、七
才人，而尚宫、尚仪、尚服各二，参合前号，大抵踵《周官》
相损益云，然则尚矣。礼本夫妇，《诗》始后妃，治乱因之，
兴亡系焉。盛德之君，帷薄严奥，里谒不于朝，外言
不内诸阃，《关雎》之风行，彤史之化修，故淑范懿行，更
为内助。若夫艳嬖之兴，常在中主，第裯既交，则情与
爱迁，颜辞媚熟，则事为私夺。乘易昏之明，牵不断之
柔，险言似忠，故受而不诘。丑行已效，反狃而为好。左
右附之，憸壬惎之狡谋钳其悟，先哀誓楗于宠初天
下之事已去，而恬不自觉，此武韦所以遂篡弑而丧
王室也。至于杨氏未死，元乱厥谋；张后制中，肃几敛
衽。吁，可叹哉！中叶以降，时多故矣。外有攻讨之勤，内
寡嬿溺之私，群阉朋进，外戚势分；后妃无大善恶，取
充职位而已。故列著于篇。